**Esa Kalle Vihtori Åkerlund** (s. 5. heinäkuuta 1969) on suomalainen hevosmies, joka on tuomittu useista henkirikoksista.

Åkerlund murhasi entisen vaimonsa syyskuussa 1995 Pernajan Isnäsissä. Samalla hän haavoitti vaimonsa veljeä ja tämän naisystävää. Vuonna 1996 hänet tuomittiin murhasta, kahdesta tapon yrityksestä, ampuma-aserikoksesta, uhkauksista, törkeästä pahoinpitelystä ja vapaudenriistosta elinkautiseen vankeuteen, josta hän vapautui joulukuussa 2009.

Jo ennen vaimonsa murhaa Åkerlund oli tuomittu taposta käräjäoikeudessa. Hovioikeus kuitenkin vapautti hänet syytteestä. Puukotuksen uhriksi oli joutunut lokakuussa 1993 Askolassa 28-vuotias ravintolan järjestyksenvalvojana toiminut mies. Teko oli tehty Åkerlundin puukolla.

Åkerlund surmasi heinäkuussa 2010 ampumalla kolme ihmistä. Videokuvissa tekijä Åkerlund näkyi selvästi, ja ensin pitkään kiistettyään syyllisyytensä Åkerlund lopulta myönsi teon.

Porvoon joukkoampuminen
-----------------------

Porvoon joukkoampuminen tapahtui Porvoon McDonald'sin autokaistalla 6. heinäkuuta 2010. Ampumavälikohtauksessa kuoli kolme miestä, joista kaksi kuoli heti ja yksi sairaalassa. Välikohtaus sattui noin kello kahden aikaan aamuyöllä, ja tapahtumat alkoivat ilmeisesti sanaharkasta. Ampujalla ei ollut lupaa aseen hallussapitoon, mutta aseen luvallinen hallussapitäjä oli pari kuukautta ennen ammuskelua myynyt aseen ja noin 50 patruunaa ilman ostolupaa kahdelle tuntemattomalle miehelle.

Åkerlundia syytettiin lokakuussa 2010 alkaneessa oikeudenkäynnissä Itä-Uudenmaan käräjäoikeudessa kolmesta taposta ja ampuma-aserikoksesta. Syyttäjä vaati tälle 15 vuoden rangaistusta, joka pitäisi istua ns. päivästä päivään eli ilman mahdollisuutta päästä ehdonalaiseen. Oikeus määräsi videon, jolle ampuminen tallentui, uhrien omaisten pyynnöstä salaiseksi 25 vuodeksi.

Itä-Uudenmaan käräjäoikeus tuomitsi 16. helmikuuta 2011 Åkerlundin 15 vuodeksi vankeuteen kolmesta taposta ja ampuma-aserikoksesta. Oikeus määräsi hänet suorittamaan koko rangaistusaikansa vankilassa. Mielentilatutkimuksen mukaan Åkerlund toimi tekohetkellä täydessä ymmärryksessä. Vaarallisuusarviossa hänen todettiin olevan erityisen vaarallinen toisen hengelle ja terveydelle.

Åkerlund valitti tuomiostaan. Helsingin hovioikeus piti päätöksessään 8. syyskuuta 2011 käräjäoikeuden päätöksen ennallaan. Åkerlund haki valituslupaa myös korkeimmasta oikeudesta, mutta tuloksetta.

Tapaus herätti huomiota myös Yhdysvalloissa, jossa ihmeteltiin Suomen elinkautistuomion lyhyyttä.

Åkerlundia puolusti alussa Heikki Lampela, joka luopui toimeksiannosta Åkerlundin valitettua tuomiosta.

Yksityiselämä
-------------

Åkerlund on taustaltaan Suomen romani.

Lähteet
-------

1. ↑  Lahtonen, Mika: Porvoon ampuja vangittiin *Alibi*.  9.7.2010. Viitattu 17.7.2010.
2. ↑  Juhliko Porvoon surmista epäilty syntymäpäiviään? *Ilta-Sanomat*.  8.7.2010. Viitattu 8.7.2010.
3. ↑  Roppola, Juha: Tällainen on Porvoon surmista epäilty *Iltalehti*.  7.7.2010. Viitattu 10.7.2010.
4. 1 2  Porvoon ampujaksi epäilty tuomittu aiemmin vaimonsa murhasta  6.7.2010. MTV3 Uutiset. Viitattu 8.7.2010.
5. ↑  Porvoon epäilty sai elinkautisen vaimonsa murhasta 1996 *Helsingin Sanomat*.  6.7.2010.  Arkistoitu 9.7.2010. Viitattu 10.7.2010.
6. ↑  Rantalainen, Tiia: Tappotuomio peruttiin *Iltalehti*.  9.7.2010. Viitattu 10.7.2010.
7. ↑  Mäkinen, Rami: Porvoon ampuja tunnusti syyllisyytensä *Ilta-Sanomat*.  9.7.2010.  Arkistoitu 10.7.2010. Viitattu 9.7.2010.
8. ↑  Porvoon ampumistapaus *poliisi.fi*.  8.7.2010. Poliisi.  Arkistoitu 24.5.2012. Viitattu 10.7.2010.
9. ↑  Poliisilla uutta tietoa – näin Porvoon ammuskelu eteni *Ilta-Sanomat*.  8.7.2010.  Arkistoitu 11.7.2010. Viitattu 8.7.2010.
10. ↑  Poliisi on selvittänyt Porvoon surma-aseen alkuperää *Itä-Uudenmaan poliisi tiedottaa*.  15.7.2010. Itä-Uudenmaan poliisi.  Arkistoitu 12.9.2012. Viitattu 3.6.2012.
11. ↑  Syyttäjä vaatii Porvoon ampujaa 15 vuodeksi vankilaan *MTV3 Uutiset*.  25.10.2010. Viitattu 25.10.2010.
12. ↑  Porvoon autokaista-ampujalle 15 vuotta vankeutta *Helsingin Sanomat*.  16.2.2011.  Arkistoitu 18.2.2011. Viitattu 16.2.2011.
13. ↑  Esa Åkerlundin tuomio pysyi hovioikeudessa *Uusimaa*.  8.9.2011.  Arkistoitu 16.1.2014. Viitattu 8.9.2011.
14. ↑  Ei valituslupaa Porvoon autokaista-ammuskelijalle *Ilta-Sanomat*.  23.3.2012. Viitattu 28.7.2012.
15. ↑  CNN:n lukijat pöyristyivät elinkautisen pituudesta Suomessa *MTV3 Uutiset*.  7.7.2010. Viitattu 10.7.2010.
16. ↑  Porvoon ampumisesta selvinneiden pakomatka: "Kaikki tapahtui todella nopeasti" *mtvuutiset.fi*.  25.10.2010. Viitattu 1.6.2021.